《冲寂观》
宋代·蒋之奇

楼阁郁穹窿，清都幸此逢。兔藏贤令井，鲸吼贰卿钟。

花覆瑶台暗，香飘宝鼎浓。仙居赤城洞，人住玉霄峰。

棋响风敲竹，琴栖月在松。云霞随步武，猿鹤伴从容。

湖涨销千尺，山浮黛色重。人间真福地，物外是灵踪。

鹫岭标香刹，蛟溪接近封。枌榆偏在念，桑梓更惟恭。

学道功成就，冲霄愿必从。他年随羽化，横跨葛坡龙。

作者简介：（1031—1104）常州宜兴人，字颖叔。蒋堂从子。仁宗嘉祐二年进士。复举贤良方正，擢监察御史。神宗立，转殿中侍御史。因诬劾欧阳修，贬监道州酒税。熙宁中行新法，为福建转运判官，迁淮东转运副使，募流民修水利。累擢江淮荆浙发运副使，长于理财，治漕运，以干练称，升发运使。哲宗时历知潭州、广州、开封府，进龙图阁直学士。元符末，坐事责守汝州。徽宗立，除知枢密院事。崇宁初出知杭州，因议弃河、湟事夺职。卒谥文穆。有《三经集》等。